Ixikola Sinixuttihiwa Arumeyi a Omwene Wiixuttiha ntoko Yesu Aixuttiha Awe | Omwene wa Muluku
Moota ixikola sa Muluku siniwiixuttiha aya Arumeyi a Omwene osuwela ovara miteko saya
1-3. Moota xeeni Yesu uulaanyinhe awe muteko woolaleerya nto makoho xeeni anikhumelela?
ETTHU yowiiraka iyaakha piili, Yesu aahilaleerya muttetthe wotheene wa oGalileya. (Mmusome Matheyo 9:35-38.) Owo aahixekurya mittetthe suulupale ni saamukhaani, aixuttihaka musinagoga ni alaleyaka ihapari sooreera sa Omwene. Khula opuro aalaleerya awe, atthu yaanimurukurerya. Owo aahimmye so: ‘Ohepha khorere mmatta” ni wira yaanitthuneya anamuteko anceene.
2 Yesu aahipaka marehereryo wira wuulaanihe muteko woolaleerya. Moota xeeni? Owo aahaaruma arumeyi awe 12 orowa “olaleya Omwene wa Muluku”. (Luk. 9:1, 2) Owehasa wene arumeyi ale yaaniikoha moota yaarowa aya owerya ovara saana muteko ola. Ohinatthi waaruma, Yesu moophenta aahaavaha etthu emosa yeeyo aavahiwe awe ni Tiithi awe a wiirimu, eyo piiyo, owiixuttiha.
3 Vano annikhumelela makoho manceene ntoko ala: Yesu aaxuttihiwe sai ni Tiithi awe? Xeeni Yesu aawiixuttinhe awe arummwa awe? Nave olelo-va, niireke Omwene wa Mesiya onniwiixuttiha atthareli awe wira avareke saana muteko aya wa orummwa? Vakhala wira ti siiso, onipaka sai eyo?
‘Miyo Kinilaleya Itthu Sikixuttihalyaya Atithi’
4. Yesu aaxuttihiwa ni Tiithi awe wuuwi ni opuro xeeni?
4 Yesu aaheemererya wira owo aaxuttihiwe ni Tiithi awe. Okathi aalaleerya awe, aahimmye so: “Miyo kinnilaleya itthu sikixuttihalyaya Atithi”. (Yoh. 8:28) Yesu aaxuttihiwe woowi ni okathi xeeni? Oxuttihiwa wawe waapacenrye nuumala owo opatuxiwa, ntoko Mwaana Oopacerya a Muluku. (aKol. 1:15) Okathi aarya awe ni Tiithi awe wiirimu, Yesu aahiviriha iyaakha sihinkontareya onwiriyanaka ni onwehexexa “Mwiixuttihi Muulupale”. (Yes. 30:20) Nto eyo yaahimwiiriha Yesu oxuttihiwa mwa enamuna yootepexa oreera, mwa mikhalelo, miteko ni soolakela sa Tiithi awe.
5. Etthu xeeni Tiithi awe aamwiixuttinhe awe Mwanawe voohimya sa muteko aarowa awe ovara?
5 Mwa okathi wooreerela, Yehova aahimwiixuttiha Mwanawe itthu sotheene saarowa awe ovara elapo ya vathi. Muthokorerye eprofesia enihimya wiiraana wa Mwiixuttihi Muulupalexa ni Mwanawe oopacerya. (Mmusome Yesaya 50:4, 5.) Ela enooniherya wira Yehova aaninvenxa Mwanawe “khula oxa”. Masu awo anooniherya etthu enipaka awe prusoori onvenxaka naxikola awe wira omwiixuttihe khula vasiisu. Musuweli mmosa atthokiheryaka yoolepa ela onihimya so: “Yehova . . . ammukuxa ntoko siisaale mwaana oniroihiwa oxikola, nto khiyamwiixuttiha enamuna ni masu ene olaleerya”. Nto “exikola” eyo ya wiirimu, Yehova aahimwiixuttiha Mwanawe ele yaarowa awe “ohimya ni olaleya”. (Yoh. 12:49) Nave Tiithi aahimulakiherya Mwanawe enamuna ya wiixuttiha. * Okathi aaryaawe valaponi Yesu aahirumeela saana itthu saaxuttihiwe awe ohiya paahi okathi waalaleerya awe, masi-tho okathi aawiixuttiha awe atthareli awe ovara muteko aya.
6, 7. (a)Yesu aawiixuttinhe exeeni arumeyi awe, eyo yaakhalihenrye ovara muteko xeeni? (b) Mwiixuttiho xeeni Yesu oniphavela awe wira arumeyi awe akhalaneke mahiku ahu ala?
6 Vano Yesu aawiixuttiha exeeni arummwa awe, ntoko sihimmwale aya wanipacerya? Moovarihana ni Matheyo ekapitulu 10, owo aahiwiixuttiha itthu soowiiweya saana sa olaleerya, itthu ntoko iya: opuro woolaleerya (iversu 5, 6), ihapari sene (eversu 7), otthuneya waya omuroromela Yehova (iversu 9, 10), moota woolavulana ni atthu (iversu 11-13), moota wowaakhula ale yaakhoota wiiwa (iversu 14, 15), ni etthu yoopaka yaalupatthiwaka (iversu 16-23). * Malakiheryo awo oowiiwanyeya Yesu aavanhe awe arummwa awe, yaahakhaliherya wuulaanyiha muteko woolaleerya eseekulu yoopacerya EC.
7 Nto etthu xeeni enipakiwa olelo-va? Yesu, Mwene a Omwene wa Muluku, ohaavaha atthareli awe muteko wootepexa wunnuwa, eyo piiyo, olaleerya ‘ihapari sorera sa Omwene mulaponi mothene, wira atthu othene esuwele’. (Math. 24:14) Niireke Mwene ahu onniniixuttiha moota woovara muteko ola wootepexa otthuneya? Aayo! Oryeene wiirimu, Mwene ahu onnittittimiherya wira atthareli awe yiixuttihiwe saana enamuna ya waalaleerya atthu ari ota wa muloko ni moota woovara miteko sa vameekha aya mmulokoni.
Owiixuttiha Arumeyi Wira Akhale Anamalaleerya
8, 9. (a) Yoolakela xeeni yuulupale yaarina aya Exikola ya Orummwa wa Muluku? (b) Moota xeeni mithukumano sa eriyari ya esumana sinookhaliheryayani?
8 Nikhuuru nootthokiheya na Yehova okhuma khalai ninnirumeela mithukumano sa asembeleya, sa muttetthe ni mmulokoni, ntoko Muthukumano wa Orummwa, wira owiixuttihe atthu a Muluku ovara muteko woolaleerya. Okhuma iyaakha sa 1940, anna anihoolela muteko wa olumwenku wotheene yaahipacerya olokiherya ixikola soovirikana wira awiixuttihe anna.
9 Exikola ya Orummwa wa Muluku. Ntoko soonale ahu muru ovinre, exikola ela epaceriwe mwaakha wa 1943. Niireke yoolakela ya exikola ela yaari owiixuttiha anna osuwela opaka myaha sooloka mmulokoni paahi? Nnaari. Yoolakela ya exikola ela yaari: owiixuttiha atthu a Muluku wira arumeeleke saana eparakha ya owerya olavula wira anvuwihe Yehova okathi woolaleerya. (Esal. 150:5) Exikola ela enniwiiniha nikuruta anna ni arokora yaawo yiilepinhe wira avareke saana muteko woolaleerya Vano anniinihiwa nikuruta nno ni mithukumano sa eriyari ya esumana.
10, 11. Atthu xeeni mahiku ala akhanle owiilepiha Exikola ya oGileadi, ni yoolakela xeeni erina aya ale anisoma exikola eyo?
10 Exikola ya oGileadi Enimwiixuttiha Biibiliya. Exikola eyo epacerihiwe nihiku noomorela muteko, 1 a Feverero, 1943. Exikola ele yaapakeliwe waaxuttiha mapioneero ni atthu akina yaavara muteko wa orummwa wa okathi wotheene wira aroihiweke ovara muteko wa omisionaario khula nipuro na olumweneku ola. Masi okhuma Outubro 2011, aneemereriwa okela exikola ela atthu yaale anivara muteko wa orummwa wa okathi wotheene a vameekha aya, eyo piiyo, mapioneero a vameekhaaya, axitokweene ooweetteetta ni axaaraya, maBethelita ni mamisionaario yaawo nlelo ahinarowe exikola ela.
11 Yoolakela xeeni erina aya itthu sinisommwa Exikola ya oGileadi? Munna onisomiha exikola eyo okhuma khalai onaakhula so: “Olipiha waamini wa anaxikola awo orweela mwa yoosoma yoomalela ya Nuulumo na Muluku ni waakhaliherya okhalana mikhalelo sa omunepani seiyo sinitthuneya wira aweryeke ovara saana muteko aya”. Etthu ekina eniixuttihiwa aya anaxikola ale ori okhalana yootthuna yuulupale ya ovara muteko woolaleerya”.​—aÉf. 4:11.
12, 13. Mireerelo xeeni Exikola ya oGileadi ekumihenrye aya mmuteko woolaleerya olumwenku wotheene? Nvahe ntakiheryo.
12 Mireerelo xeeni ekumihenrye aya Exikola ya oGileadi olumwenku wotheene mmutekoni wa olaleerya? Okhuma mwaakha wa 1943, atthu aniphiyerya 8.500 aasomihiwa exikola ela, * nave mamisionaario anikhuma exikola ela annirumeela elapo sowiiraka 170 olumwenku wotheene. Mamisionaario annivarihela muteko oratteene ele eniixuttihiwa aya, avahaka ntakiheryo nooloka na okhalela nthiti muteko woolaleerya ni waakhaliherya anna akina wira apakeke etthu emosaru. Mapuro manceene, mamisionaario awo ahuulaanyiha muteko woolaleerya vanaamwi yaari anamalaleerya vakhaani wala yahaakhanle.
13 Muthokorereye ele yaakhumelenle oJapão, weiwe muteko woolaleerya waamalamanle awe okathi wa Ekhotto ya Nenli ya Olumwenku Wotheene. Agosto 1949, oJapão yaari anamalaleerya 10 paahi. Wuukiseryani wa eyaakha ele, mamisionaario yaakhuma oGileadi yahikhalela nthiti muteko woolaleerya oJapão. Nto yaahirwa mamisionaario makina. Mamisionaario ale yaapacenrye olaleerya ipooma suulupale nto muhoolo mwaya khiyarowa mittetthe sikina. Mamisionaario ale yaanalipiha ale yaasomiha aya Biibiliya wira akeleke muteko wa opioneero. Wiimananiha wa mamisionaario ale waahikumiherya mireerelo. Olelo-va, aakhala anamalaleerya a Omwene anivikana 216.000 oJapão, nto waattamela 40 pursento mwa anamalaleerya awo, mapioneero! *
14. Etthu xeeni yuulupale enooniherya aya ixikola sa Muluku? (Nwehe-tho ekaaxa eni “ Ixikola Siniwiixuttiha Arumeyi a Omwene”.)
14 Ixikola Sikina sa Muluku. Exikola ya Muteko wa Opioneero, Exikola ya Biibiliya ya maKristau Oothelana, ni Exikola ya Biibiliya ya Anna Oohithela, sihaakhaliherya anna awo wunnuwa momunepani ni okhalela nthiti muteko woolaleerya. * Ixikola iyo sa Muluku sinnooniherya wira Mwene onniwiixuttiha atthareli awe ovara muteko aya.​—2 Tim. 4:5.
Anna Aniixuttihiwa Ovara Miteko sa Vameekha Aya
15. Mwa inamuna xeeni anna arina miritti mmulokoni akhanle aya omutakiha Yesu?
15 Muupuwele eprofesia ya Yesaya yeeyo enilavula sa wiixuttihiwa wa Yesu ni Muluku. Mwa “exikola” eyo ya wiirimu, Mwaana aahiixutta olavula masu oomuhakalaliha ole oripiwe murima’. (Yes. 50:4) Yesu aahivarela muteko wiixuttihiwa iwo orye ene valaponi, owo aahaalipiha ale yaari ‘okhulumuwa ni yaalemeliwe muritti mulupale’. (Math. 11:28-30) Amutakihaka Yesu, anna yaale arina miritti mmulokoni anniphavela waalipiha anna ni arokora a mmulokoni. Wira awerye opaka eyo, soopakiwa ixikola sinceene wira saakhaliheryeke anna oothanliwa waarumeela oratteene annaya.
16, 17. Yoolakela xeeni erina aya Exikola ya Orummwa wa Omwene? (Nwehe-tho enoota.)
16 Exikola ya Orummwa wa Omwene. Exikola ela epacenrye 9 a Março, 1959, muttetthe wa South Lansing, Nova York. Yaanilattuliwa axitokweene ooweetteetta ni arumeyi a muloko wira yampake kursu a mweeri ntero. Nuumala-vo, kursu owo aanitaphuleliwa mmattaava makina, nto exikola ele khupacerya wuulaana olumwenku wotheene yaakhaliheryaka anna anceene. *
Munna Lloyd Barry osomihaka Exikola ya Orummwa wa Omwene oJapão, 1970
17 Ohimyaka sa Exikola ya Orummwa wa Omwene Anuário das Testemunhas de Jeová de 1962 (Englexi), onihimya so: “Olumwenku ola wowaatta itthu sinilya okathi, mutokweene a muloko wa anamoona a Yehova, ohaana okhala mutthu oowiitthokiha saana wira owerye waakhaliherya ni waareeliha anna otheene a mmulokoni. Ekeekhai wira owo khoneemereriwa ohicalela etthoko awe wira okhapeleleke muloko paahi, masi onnitumereriwa okhala mutthu a miruku. Tthiri miloko sa olumwenku wotheene sinnittottela mureerelo vaavo vanikhalana aya nna awo owiixuttihiwa Exikola ya Orummwa wa Omwene yaawo anivara muteko aya moovarihana ni ele Biibiliya enihimya awe!”​—1 Tim. 3:1-7; Tito 1:5-9.
18. Moota xeeni Atthu otheene a Muluku anittottela aya muraarelo Exikola ya Orummwa wa Omwene?
18 Atthu otheene a Muluku annittottela mureerelo ele eniixuttiwa Exikola ya Orummwa wa Omwene. Moota xeeni? Vaavo axitokweene ni arummwa anivarihela aya muteko ele yiixuntte aya oxikola, awo anniwerya waakhaliherya annaya ntoko Yesu siirale awe. Niireke nyuwo khamunisiveliwai vaavo vaniiwa anyu masu ooreera wala oxukuriwa ni mutokweene wala murummwa oorumeela oophenta? (1 aTes. 5:11) Anna awo oophwanelela tthiri annikumiherya mareeliho mmulokoni!
19. Ixikola xeeni sinikumiheriwa ni Ekomisau ya Wiixuttiha, nto sipakiwe wira sivareke muteko xeeni?
19 Ixikola sikina sa Muluku. Ekomisau ya Wiixuttiha ya Nikhuuru Noolamulela ennihoolela ixikola soovirikana siniwiixuttiha anna arina miritti sa nikhuuru na Muluku. Ixikola iyo sipakeliwe waakhaliherya anna arina miritti ntoko axitokweene a mmulokoni, ooweetteetta ni anna anirumeela Ekomisau ya efiliyaali wira aweryeke ovara miteko saya oratteene. Akursu awo anikhuma mBiibiliyani annaatumererya anna awo okhala oolipa momunepani ni ottharihela miruku sa mBiibiliyani okathi anikhapelela aya ipwittipwitthi sa Yehova sirummwale aya osuka.​—1 Ped. 5:1-3.
Eturma yoopacerya ya Exikola Eniixuttiha Orummwa yaapakiwe oMalawi, 2007
20. Xeeni Yesu aahimmye awe wira ottheene ahu “niinxuttihiwa” ni Yehova, ni exeeni enilakela anyu opaka okhuma olelo orowa ohoolo?
20 Moohaaniherya, Mwene a Omwene wa Mesiya onniwiixuttiha atthareli awe. Mwiixuttiho owo wotheene onikhuma wiirimu, okhala wira Yehova omwiixuttinhe Mwanawe, nto Mwaana owo oowiixuttinhe atthareli awe. Tivonto Yesu aahimyale awe wira atthu otheene aniixuttihiwa ni Yehova. (Yoh. 6:45; Yes. 54:13) Nrowe nittottele mureerelo ixikola iyo sinivahiwa ahu ni Mwene ahu. Nave, nuupuweleke wira yoolakela yuulupale ya ixikola iya ori onikhaliherya wira nikhaleke oolipa momunepani wira nivareke saana muteko wa Muluku.
^ etti. 5 Ninsuwela sai wira Tiithi aahimwiixuttiha Mwanawe moota woolaleerya? Muthokorerye ela: Malikanyiho Yesu aarumeela awe okathi waalaleerya awe, waari waakhwanela iprofesia saalempwale iyaakha sinceene ohinatthi oyariwa. (Esal. 78:2; Math. 13:34, 35) Vannooneya wira iprofesia iye saathanliwe ni Yehova vahinatthi wira Mwaana aarowa orumeela malikanyiho okathi aarowa awe wiixuttiha.​—2 Tim. 3:16, 17.
^ etti. 6 Nuuvira myeeri vakhaani, Yesu “ahathanla awixutti akina miloko mithanu na mili n’atthu anli, khwaruma orowa anli-ànli” wira yalaleeryeke. Owo aahiwixuttiha enamuna yoolaleerya nave.​—Luka 10:1-16.
^ etti. 12 Aakhala atthu atonko orowa exikola ya oGileadi ovikana ekwaha emosa.
^ etti. 13 Wira mphwanye soohimmwa kamosa-kamosa sa moota mamisionaario asomihiwe oGileadi akhalihenrye aya muteko woolaleerya, musome eliivuru Testemunha de Jeová​—Proclamadores do Reino de Deus ekapitulu 23
^ etti. 14 Ixikola iya piili soophitaanyiwa nto khukhala exikola emosa yeeyo vano eniitthaniwa Exikola ya Anamalaleerya a Omwene.
^ etti. 16 Mahiku ala axitokweene annirowa Exikola ya Orummwa wa Omwene erakamelo aya ennivirikana ni enipakiwa mwa iyaakha soohirakamelana. Okhuma mwaakha wa 1984, arummwa oorumeela anniixuttihiwa-tho.
Yesu aaxuttihiwe sai ni Tiithi awe?
Moota xeeni Mwene owiixuttinhe awe atthareli awe wira akhale anamalaleerya?
Moota xeeni anna oophwanelela yiixuttihiwe aya wira aweryeke ovara saana miteko saya?
Munrowa wooniherya sai wira munnivaha efaita ixikola seiyo Mwene ahu onivanhe awe?
IXIKOLA SINIWIIXUTTIHA ARUMEYI OMWENE
OKUMI NI ORUMMWA AHU WA EKRISTAU
Yoolake aya: Owiixuttiha anamalaleerya wira asuwele olaleerya ni wiixuttiha ihapari sooreera sa Omwene.
Olekela waya: Khenimala.
Opuro Onipakiwa aya: Khula Empa ya Omwene.
Atthu Aniilepiha: Atthu otheene yaawo aniirela mpantta muloko owo, aneemererya sowiixuttiha sa Biibiliya, ni anikhala moovarihana ni malamulo a eKristau. Wira mwiilepihe, mulavule ni mutokweene onihoolela Okumi ni Orummwa Ahu wa eKristau.
Mireerelo Saya: Mithukumano sa eriyari ya esumana, sinniniixuttiha otokosa myaha ni olavula mwa enamuna yooreerela. Nave sinninikhaliherya waawiriyana atthu akina ni ophavela olipiha waamini wahu ni wa atthu akina.
Arnie, yoowo onivara muteko wa esirkwiitu okhuma khalai onihimya so: “Miyo kaari mutthu ookukuma ni nkaawerya waaweha atthu owiitho. Masi [muthukumano] ola wookikhaliherya okhala ootaphuwa okathi onilavula aka ni atthu akina. Kikhaliheriwaka ni Yehova kihiixutta moota woolavula oratteene. Miyo kootteeliwa murima okhala wira kinniwerya onvuwiha Yehova mmulokoni ni okathi woolaleerya”.
EXIKOLA YA AXITOKWEENE A MMULOKONI *
Yoolakela aya: Waakhaliherya okhala ookhoomala omunepani wira aweryeke ovara miteko saya mmulokoni.
Olokela Waya: Mahiku mathanu.
Opuro Onipakiwa: Efiliyaali tenithanla, okhala wene enipakiwa Empa ya Omwene wala Empa ya Mithukumano sa Muttetthe.
Atthu Aniilepiha: Efiliyaali tenaalattula axitokweene.
Mireerelo Saya: Nwehe ele enihimya aya anna yiirenle mpantta eturma 92 ya exikola ela oPatterson New York, EUA:
“Exikola ela yookikhaliherya vanceene oweha makhalelo aka ni woona moota wookhapelela ipwittipwitthi”.
“Miyo nkinikhala-khala kiliyalaka itthu siixuntte aka exikola ela”.
EXIKOLA YA MAPIONEERO
Yoolakela aya: Waakhaliherya wira anvareleke Muluku “muteko womalela”.​—2 Tim. 4:5.
Olekela waya: Mahiku mathanu namosa.
Opuro Onipakiwa Aya: Onithanliwa ni eFiliyaali, okhalawene onipakiwa Empa ya Omwene .
Atthu Aniilepiha: Mutokweene a esirkwiitu onnaathanlela mapioneero aphiyerinhe eyaakha emosa ntoko pioneero wira yiirele mpantta exikola eyo. Mapioneero yaale anirumeela okhuma khalai ni ahinarowe exikola iyaakha thanu sivinre pooti olattuliwaka wira atthikele oxikola.
Mireerelo Saya: Lilya onihimya so: “Exikola eyo yookikhaliherya ovikana mixankiho sa muteko woolaleerya ni sa mweekumini mwaka. Koolokiherya enamuna aka ya omusoma ni omurumeela Biibiliya, ni wiixuttiha waka. Mahiku ala kinniwerya waakhaliherya atthu akina, axitokweene ni kinnikhaliherya muloko ahu wunnuwa”.
Brenda, yoowo otonko orowa exikola eyo ikwaha piili onihimya so: “Exikola eyo yookikhaliherya okhalela nthiti miteko sa Muluku, olipiha muupuwelelo aka ni owerya waakhaliherya atthu akina. Eyo ennooniherya wira Yehova tooreera murima!”
EXIKOLA YA ANNA ANAMPHIYARU OBETHELIL
Yoolakela Aya: Waakhaliherya ale anaamphiyaru wira yaakuve olimalela makhaleliwo ni miteko sa oBetheli.
Olekela waya: Mahiku maxexe, masi khula nihiku ewora emosa.
Opuro Onipakiwa Aya: oBetheli.
Atthu Aniilepiha: Atthu otheene yaale anikhala oBetheli ni ale aniitthaniwa wira yavirihe eyaakha emosa wala ovikana aryeene weiwo annikela exikola eyo.
Mireerelo Saya: Demetrius, yoowo aasomme exikola eyo myaakha sa 1980 onihimya so: “Exikola ele yaahikikhaliherya osuwela omusoma Biibiliya ni wiilokiherya wira kivare muteko iyaakha sinceene oBetheli. Alipa anisomiha, itthu sinisommwa ni miruku soovareleya muteko sinivahiwa saahikikhaliherya woona wira Yehova tthiri Muluku oophenta yoowo oniphavela wira miyo kikhumele saana mmuteko aka oBetheli”.
EXIKOLA YA ANAMALALEERYA A OMWENE *
Yoolakela Aya: Owiixuttiha mapioneero ookilaatheya ni avameekh’aya (oothelana ni oohithelana) wira arummweke ovara miteko soovirikana sa nikhuuru na Yehova. Anamunceene animaliha exikola eyo annirummwa orowa mapuro yaale anitthuneya anamalaleerya anceene elapo yeeyo. Ale animaliha exikola eyo arina iyaakha sihiniphiya 50 anniheliwa okhala mapioneero avameekha’ya a okathi vakhaani wira yooniwe yaaweryaka ovikaniha ovara muteko owo.
Olekela Waya: Myeeri miili..
Opuro Onipakiwa Aya: Efiliyaali tenithanla opuro, okhala wene enipakiwa Empa ya Omwene wala Empa ya Mithukumano sa Muttetthe.
Anna ni arokora attottenle mureerelo ixikola sa Muluku
Ale Aniilepiha: Mapioneero ookilaatheya ni a vameekhaaya arina iyaakha sinikhuma 23 mpakha 65, arina ikuru ni makhalelo aniweemererya othaamela mapuro makina; atthu arina munepa woowi “Kiri va! Kirumekeni” tanikela exikola eyo. (Yes. 6:8) Anneemereriwa anna oohithela ni arokora oohitheliwa yaawo anivara muteko wa opioneero iyaakha piili voohihiyererya. Anamathelana aneemereriwa taale avirinhe iyaakha piili sa othelana waya ni anivara muteko wa opioneero hoothe etthu yowiiraka iyaakha piili wala ovikana-vo. Anna oohithela aneemereriwa taale arumenle iyaakha piili soottharelana ntoko murummwa oorumeela wala mutokweene. Vakhala wira exikola ela yookhala mmuttettheni mwa eFiliyaali anyu, onnipakiwa muthukumano omuthukumanoni wa muttetthe wira aleeliwe itthu sinitthuneya atthu yaale aniphavela orowa exikola eyo.
Mireerelo Saya: Sihaakheliwa ipaphelo sinceene sa anna yaale yaaronwe Exikola ya Biibiliya ya MaKristau Oothelana ni Exikola ya Biibiliya ya MaKristau Oohithela. Mwaakha wa 2013, Nikhuuru Noolamulela, noovaha malakiheryo wira ixikola iyo soopiili sitakahiwe sikhale exikola emosa eniitthaniwa Exikola ya Anamalaleerya a Omwene. Vano mireerelo sa exikola eyo sinimwaaphwanya mapioneero manceene oororomeleya waahela muhina arokora oohitheliwa.
EXIKOLA YA BIIBILIYA YA OGILEADI
Yoolakela Aya: Atthu animaliha exikola ela annithanliwa wira akhale axitokweene ooweettetta mamisionaario wala orowa oBetheli. Okathi onivarihela aya muteko ele yiixuntte aya, anna awo annikhaliherya olipiha muteko woolaleerya ni miteko sa eFiliyaali.
Olekela Waya: Myeeri mithanu.
Opuro Enipakiwa Aya: Centro Educacional das Testemunhas de Jeová oPatterson, oNova York.
Atthu Aniilepiha: Anamathelana, anna oohithela, arokora oohitheliwa, yaawo anivara muteko wa orummwa wa okathi wotheene. Mamisionaario yaawo ahinatthi osoma exikola ya oGileadi, ni mapioneero a vameekhaaya, maBetelita, axitokweene ooweetteeta ni axaaraya, anna awo anilattuliwa ni Ekomisau ya eFiliyaali ya elapo aya. Atthu aniilepiha exikola ela ahaana osuwela osoma ni olepa Englexi.
Mireerelo Saya: Lade ni Monique, anamathelana a wEstados Unidos yaawo yaavara muteko aya iyaakha sinceene ahinatthi orowa exikola ya oGileadi anihimya so:
Lade: “Exikola ya oGileadi yookikhaliherya vanceene ni kinoowerya orowa khula nipuro na olumwenku ola, nookhuna miyoono sa ikamisa sahu wira nivare muteko ni annihu oophentiwa”.
Monique: “Okathi onivarihela aka muteko ele yiixuntte aka Munuulumoni na Muluku kinnikhala oohakalala okathi onivara aka muteko aka. Kinnoona wira ohakalala iwo yowooniherya yoowi Yehova onnikiphenta”.
EXIKOLA YA ORUMMWA WA OMWENE
Yoolakela Aya: Owiixuttiha axitokweene a mmulokoni ni ooweetteetta, arummwa oorumeela wira aweryeke ovara miteko saya oratteene mmulokoni. (Miteko 20:28) Exikola ela annisommwa makhalelo, mixankiho ni itthu sootthuneya sa mmulokoni. Exikola ela ennipakiwa khula okathi enooniwa aya oreerela ni Nikhuuru Noolamulela.
Olekela Waya: Mahiku ala olekela waya exikola ela onnivirikana moovarihana ni makhalelo ni sootthuneya sa mapuro anipakiwa aya.
Opuro Onipakiwa Aya: Okhala wene enipakiwa Empa ya Omwene wala Empa ya Mithukumano sa muttetthe owo.
Ale Aniilepiha: Mutokweene a esirkwitu tonaathanla axitokweene ni arummwa oorumeela aniphwanelela orowa. Efiliyaali ennaathanla axitokweene ooweetteetta anireerela.
Mireerelo Saya: Quinn onihimya so: “Exikola ela ennaakhaliherya axitokweene ovikaniha okhala oolipa ni oohakalala okathi onivara aya miteko sa Yehova. Axitokweene otheene ale aniinaano ni ale a khalai anniixuttihiwa okhapelela oratteene ipwittipwitthi arineene ‘muupuwelelo mmosaru’”.
Michael onihimya so: “Exikola ela enniniixuttiha okhala oolipa murima, onilopola wira nisyakeke sootakhala ni okhalana miruku soovareleya muteko okathi onikukhula ahu ipwittipwitthi”.
EXIKOLA YA AXITOKWEENE OWEETTEETTA NI AXAARAYA *
Yoolakela Aya: Waakhaliherya axitokweene a esirkwiitu orumeela miloko mwa enamuna yooloka wira ‘avare muteko w’olalerya ni wixuttiha’ ni waakhalepela atthu avahereriwe aya.​—1 Tim. 5:17; 1 Ped. 5:2, 3.
Olekela Waya: Myeeri miili.
Opuro Onipakiwa Aya: Opuro aya onithanliwa ni eFiliyaali.
Ale Aniilepiha: Efiliyaali tenaalattula axitokweene a esirkwiitu ni axaaraya.
Mireerelo Saya: Joel ni Connie, yaawo yaalattuliwe eturma yoopacerya yaapakiwe, 1999, anihimya so: “Osiveliwa wahu okhulupale wa Yesu ni enamuna awe ya okhapelela mulokiheryo awe ohincerereya. Hiyo nihoona otthuneya waya waalipiha anna ni olipiherya wiiraana wa anna a mmulokoni. Exikola ele yooniixuttiha wira okathi onivara ahu muteko vanareerela waavaha miruku anna, khula okathi yoolakela ahu ekhaleke owooniherya wira anniphentiwa ni Yehova”.
EXIKOLA YA ANNA A EKOMISAU YA EFILIYAALI NI AXAARAYA
Yoolakela Aya: Waakhaliherya anna a Ekomisau ya Efiliyaali osuwela ovara muteko aya wa oweherya iBetheli, okhapelela myaha sa miloko ni axitokweene a esirkwiitu ni mittetthe anivara aya muteko.​—Luka 12:48b
Opuro Onipakiwa Aya: Centro Educacional das Testemunhas de Jeová oPatterson, oNova York.
Ale Aniilepiha: Ekomisau ya Muteko ya Nikhuuru Noolamulela enaalattula anna a Ikamisau sa eFiliyaali ni axaaraya wira arowe exikola eyo.
Mireerelo Saya: Lowell ni Cara yaahilattuliwa orowa eturma 25. Awo olelo-va anirumeela oNigeria.
Lowell onihimya so: “Exikola ele yaahikuupuxerya wira moohicikha etthu sa moota onirowa aka wiimananiha wala ovara muteko munceene etthu enimusivela Yehova ori mukhalelo ahu womunepani”.
Cara onnuupuwela itthu iixuntte awe oxikola oriki: “Vakhala wira wookhala mwaha ohiniwerya aka otthokiherya saana mwa enamuna yookhweya, nto kihaana otthikela osoma oratteene kihinatthi orowa waasomiha atthu akina”.
^ etti. 63 Exikola ela nlelo khenatthi wuulaana ilapo sinceene.
^ etti. 84 Exikola ela nlelo khenatthi wuulaana ilapo sinceene.
^ etti. 105 Exikola ela nlelo khenatthi wuulaana ilapo sinceene.